Document ID: /fineweb-2-swissfilter-quality_10-filterrobots/filtered/05602.jsonl.gz/92

Projekat „Znanjem do posla“ (E2E), osmogodišnji partnerski projekat dve vlade – Švajcarske i Srbije, osmišljen je da stvori preduslove za brže zapošljavanje mladih. Cilj projekta je povećanje zapošljivosti i zapošljavanja mladih i posredno brži, održivi i inkluzivni ekonomski razvoj Srbije.
Projekat „Znanjem do posla“ bavi se podrškom lokalnim modelima zapošljavanja mladih i usmeren je na povećanje zapošljivosti mladih kroz promociju određenih deficitarnih zanimanja, karijerno vođenje i savetovanje mladih, kao i saradnju sa privredom na lokalnom nivou.
Ideja E2E je da podstakne, podrži i ponudi model trajne saradnje lokalnih samouprava, škola, organizacija civilnog društva i privrednih subjekata kako bi se mladima pružila mogućnost da nauče one veštine koje se traže na tržištu rada i tako lakše dođu do posla.
– U julu mesecu, objavili smo novi poziv za poslodavce “Zaposleni po meri Vašeg biznisa”. U okviru ovog poziva, projekat pruža finansijsku i tehničku podršku poslodavcima iz ciljnih lokacija, i to za organizovanje obuka na radnom mestu za mlade koji traže zaposlenje. Pomenuti program podrške olakšaće poslodavcima proces izbora, obuke (ili pripreme) i zapošljavanja novih zaposlenih. Projekat „Znanjem do posla“ izdvojio je za ovaj poziv 50 miliona dinara – rekao je Oliver Štrajt, direktor E2E.
U cilju poboljšanja položaja mladih na tržištu rada Srbije, kroz modernizaciju politika zapošljavanja i osposobljavanje mladih za tražene poslove, E2E projekat sprovešće program obuke na radnom mestu u sledećim okruzima: Raški, Rasinski, Pirotski, Nišavski, Pomoravski, Zaječarski, Mačvanski, Šumadijski i Moravički.
– Pozivamo poslodavce zainteresovane za organizovanje obuke na radnom mestu da popune i podnesu prijavni formular posredstvom platforme SmartME ili da kontaktiraju jednog od lokalnih partnera projekta u Kragujevcu, Kruševcu, Novom Pazaru, Pirotu i Knjaževcu koristeći kontakt podatke koji se nalaze na internet stranici projekta – poručuje direktor projekta „Znanjem do posla“.
Prijave zainteresovanih poslodavaca će se primati do utroška raspoloživih sredstava, a najkasnije do 31. marta 2021. godine. Ocena podnetih prijava vršiće se na mesečnom nivou. Smernice za podnosioce i formulari za prijavljivanje mogu se preuzeti sa internet stranice E2E projekta: www.znanjemdoposla.rs/poziv-za-poslodavce/
Ovo je treći poziv objavljen u okviru E2E projekta, podržanog od strane Švajcarske, čija je ukupna vrednost 14,3 miliona evra.
– Tokom prve faze projekta obuke na radnom mestu, kroz 61 projekat prošlo je 1.060 mladih, a pomoć na putu do posla dobilo je i još 350 mladih iz teže zapošljivih grupa. Više od 60% mladih je nakon obuka zaposleno. U sprovođenju obuka na radnom mestu učestvovalo je 128 kompanija i 30 partnera kako iz javnog sektora, tako i iz civilnog društva – otkriva Oliver Štrajt.